หุ้นสหรัฐยังร่วงกังวลเฟดลดคิวอี-วิตกสภาพคล่องจีน
ตลาดหุ้นสหรัฐยังร่วง 139.84 จุด ที่ 14,659.56 จุด จากแรงกดดันเฟดลดขนาดคิวอี - วิตกสภาพคล่องจีน
29 ต.ค. 2565

ตลาดหุ้นสหรัฐยังร่วง 139.84 จุด ที่ 14,659.56 จุด จากแรงกดดันเฟดลดขนาดคิวอี - วิตกสภาพคล่องจีน
ดัชนีเฉลี่ยอุตสาหกรรมดาวโจนส์ที่ 14,659.56 จุด ร่วงลง 139.84 จุด หรือ -0.94% ดัชนี NASDAQ ปิดที่ 3,320.76 จุด ลดลง 36.49 จุด หรือ -1.09% ดัชนี S&amp;P 500 ปิดที่ 1,573.09 จุด ลดลง 19.34 จุด หรือ -0.21%
ตลาดหุ้นนิวยอร์กร่วงลงตั้งแต่ตลาดเปิดทำการซื้อขาย เนื่องจากนักลงทุนวิตกกังวลกับข่าวที่ว่าธนาคารกลางจีนเรียกร้องให้ธนาคารพาณิชย์ดำเนินการควบคุมความเสี่ยงที่อาจจะเกิดขึ้นจากการขยายวงเงินกู้ ซึ่งถือเป็นการส่งสัญญาณว่าธนาคารกลางจะยังไม่อัดฉีดเงินเข้าสู่ระบบเพื่อผ่อนคลายภาวะการเงินตึงตัว แม้ธนาคารกลางจีนระบุเมื่อวานนี้ว่า ปริมาณสภาพคล่องในระบบการเงินของจีนอยู่ในระดับที่เหมาะสมก็ตาม
นอกจากนี้ ตลาดยังได้รับแรงกดดันจากความวิตกกังวลที่ว่าเฟดอาจจะลดขนาด QE หลังจากที่นายเบน เบอร์นันเก้ ประธานเฟด กล่าวว่า หากข้อมูลเศรษฐกิจที่เฟดจะได้รับในวันข้างหน้านั้นบ่งชี้ว่า เศรษฐกิจฟื้นตัวตามที่คาดการณ์ไว้ ก็เป็นเรื่องเหมาะสมที่เฟดจะชะลอโครงการซื้อพันธบัตร หรือชะลอกการทำ QE ภายในปีนี้ และหากข้อมูลเศรษฐกิจยังคงออกมาสอดคล้องกับที่คาดการณ์ไว้ เฟดก็จะยังคงลดขนาดวงเงินซื้อพันธบัตรไปจนถึงช่วงครึ่งแรกของปีหน้า และจะสิ้นสุดโครงการซื้อพันธบัตรประมาณกลางปีหน้า